钦定古今图书集成/明伦汇编/宫闱典/第004卷 > 《天宝宫词十二首》〈录四首〉顾瑛
## 钦定古今图书集成/明伦汇编/宫闱典/第004卷 > 《天宝宫词十二首》〈录四首〉顾瑛

莲花池畔暑风凉，玉竹回文宝簟光。贪倚画屏调翡
翠，误开金锁放鸳鸯。轻绡披雾夸新浴，堕髻欹云衒
晚妆。笑指女牛私语处，长生殿下月中央。

五色卿云护帝城，春风无处不关情。小花静院偷吹
笛，淡月闲房背合筝。凤爪擘柑封钿合，龙头泻酒下
瑶罂。后宫学做《金钱会》，香水兰盆浴化生。

秘阁香残日影移，灯分青玉刻蟠螭。琵琶凤结红文
木，弦索蚕缫绿水丝。金屋有花频赌酒，玉枰无子不
弹棋。《传宣》趣发明驼使，南海今年进荔支。

虢国来朝不动尘，障泥一色绣麒麟。朱衣小队高呵
道，粉笔新图遍写真。宝雀玉蝉簪翠髻，银鹅金凤踏
文茵。一从羯鼓催春后，不信司花别有神。